RCIถูกเทกโอเวอร์เปลี่ยนทำอสังหาฯ
โรแยล ซีรามิค อุตสาหกรรม (RCI) อนุมัติให้บริษัทฯออกและเสนอขายหุ้นเพิ่มทุนแบบเฉพาะเจาะจง
8 มิ.ย. 2554

โรแยล ซีรามิค อุตสาหกรรม (RCI) อนุมัติให้บริษัทฯออกและเสนอขายหุ้นเพิ่มทุนแบบเฉพาะเจาะจง
คณะกรรมการบริษัท โรแยล ซีรามิค อุตสาหกรรม (RCI)มีมติอนุมัติให้บริษัทฯออกและเสนอขายหุ้นเพิ่มทุนแบบเฉพาะเจาะจง(พีพี)เป็นจำนวน306,326,586 หุ้น โดยเสนอขายที่ราคาหุ้นละ 1.25 บาท มูลค่าทั้งสิ้นกว่า 382 ล้านบาท เพื่อนำไปแลกเปลี่ยนกับหุ้นทั้งหมดของบริษัท วีเอสเอสแอล เอ็นเตอร์ไพรส์(VSSL) จำนวน 7,009,998 หุ้น ในสัดส่วน 1หุ้นของ VSSL ต่อ54.623160 หุ้นใหม่ของ RCI
สาเหตุที่บริษัทขายหุ้นเพิ่มทุนในราคาต่ำกว่าราคาตลาดที่ 1.45 บาท  เนื่องจากประสบปัญหาสภาพคล่องและขาดเสถียรภาพทางการเงิน จากการที่ผลการดำเนินงานของบริษัทฯ ขาดทุนอย่างต่อเนื่องในช่วงเวลา 4 ปีที่ผ่านมา ท่ามกลางภาวะการแข่งขันที่สูงขึ้นประกอบกับการที่บริษัทฯเสียเปรียบคู่แข่งในเรื่องช่องทางการจัดจำหน่าย ดังนั้น บริษัทฯจึงนำธุรกิจใหม่ที่มีศักยภาพในการเติบโตและสามารถสร้างกระแสเงินสดรับเพิ่มเติมเข้ามาเสริมการดำเนินธุรกิจเดิมของบริษัทฯ
ปัจจุบัน VSSL มีกลุ่มเตชะอุบลเป็นผู้ถือหุ้นใหญ่ทั้งหมด  ประกอบธุรกิจพัฒนาอสังหาริมทรัพย์ โดยปัจจุบันมีโครงการที่แล้วเสร็จและคาดว่าจะสร้างรายได้จากการขายได้ภายในปี 2555 - 2556ซึ่งจะช่วยลดปัญหาสภาพคล่องของบริษัทฯ และภาวะการขาดทุนให้แก่บริษัทฯ 
นอกจากนี้ กลุ่มผู้ถือหุ้นของ VSSLเป็นผู้ที่มีประสบการณ์ในการจัดจำหน่ายวัสดุก่อสร้างมาเป็นเวลานานซึ่งจะช่วยเพิ่มความสามารถในการแข่งขันให้แก่ธุรกิจการผลิตและจำหน่ายกระเบื้องเซรามิคของบริษัทฯ ได้